| Dato31. august 2022 |
| --- |

| Kontakt

|  |
| --- |
| Sagsansvarlig:Heidi SchønbergGørlev skoleTelefon, direkte: 59 53 46 09 |

|  |
| --- |
| Kalundborg KommuneKalundborgvej 84281 Gørlev |

 |
|  |

**Høringssvar vedr. budget 2023 fra Gørlev Skoles skolebestyrelse**

Gørlev Skoles skolebestyrelse finder det positivt med kommunens solide økonomi.

Gørlev Skoles skolebestyrelse ser med dyb bekymringer på konsekvenserne af det faldende elevtal i kommunen i de kommende år. Det kommer til at betyde, at skolernes økonomi bliver udfordret. Og at skolerne derfor får svært ved at nå hensigten om at løfte faglighed og elevtrivsel.

Samtidig kan vi konstatere, at skolerne har haft et stigende behov for at indstille elever til et passende skolebehov på baggrund af en professionel vurdering af elevernes støttebehov. Det vækker skolebestyrelsens bekymring, hvis indstillinger til specialiserede skoletilbud kommer til at have en betydning for økonomien i det almene skoleområde, da vi også har brug for et stærkt almenområde med økonomi til både at have dygtige medarbejdere, opdaterede undervisningsmaterialer og rammer.

Det vækker skolebestyrelsens bekymring, om vi i Kalundborg Kommune kommer til at få en incitamentsmodel, som andre nærliggende kommuner har negative erfaringer med. En incitamentsmodel, som kunne komme til at betyde, at økonomien på almenskolerne udhules, og at elever ikke bliver indstillet til det nødvendige skoletilbud.

Gørlev Skoles skolebestyrelse anerkender ønsket om en gratis morgenmadsordning for kommunens børn. Det er prisværdigt, men samtidig et dyrt projekt i en tid med behov for besparelser. Gørlev Skoles skolebestyrelsen kan derfor ikke bakke op om dette forslag på nuværende tidspunkt, hvis det skal finansieres indenfor skolernes budget.

Gørlev Skoles skolebestyrelse oplever det problematisk at kommentere på punkterne i råderumskataloget, da punkterne ikke er konkrete med beskrivelser på de økonomiske beregninger. Det er derfor skolebestyrelsens håb, at hvis man politisk skulle bestemme sig for at gå videre med nogle af punkterne i råderumskataloget, at der vil komme en efterfølgende høring på dette.

Fra råderumskataloget ser Gørlev Skoles skolebestyrelse disse scenarier:

Punkt 8: en øget forældrebetaling risikerer at medføre, at forældre fravælger et pasningstilbud af økonomiske årsager. Det kunne betyde, at børn som ikke kommer i pasning, overlades mere til sig selv, end hensigtsmæssigt. Skolebestyrelsen påpeger, at SFO-taksten i Kalundborg Kommune i forvejen er den højeste blandt nabokommuner. Slagelse, Sorø og Holbæk Kommuner har alle lavere takster end 60%-forældrebetalingstaksten.

Punkt 9: Gørlev Skoles skolebestyrelse ser det hensigtsmæssigt at tilstræbe rentable klassestørrelser. Dog ser skolebestyrelsen med bekymring på, hvis skoler kommer til at mangle årgange. Det vil gøre det svært for forældre, hvis de skal have deres børn på forskellige skoler, det vil give færre venskabsmuligheder og det risikerer at mindske den faglige kvalitet på skolerne, hvis der ikke er den tilstrækkelige faglige sparring medarbejdere imellem.

Skoler med manglende årgange ville få så lavt elevgrundlag, at det bliver svært at drive skolerne, og på denne vis komme til at lukke sig selv langsomt. Skolebestyrelsen ser det derfor mere hensigtsmæssigt, hvis der træffes en politisk beslutning om skolelukninger med henblik på at bruge det samme skolebudget på at lave rentable skoler med bedre rammer for udvikling og trivsel.

Punkt 14: Gørlev Skoles skolebestyrelser finder tanken om landsbyordninger positiv. Det ville gøre det muligt at arbejde med elevernes skoleparathed på en ny måde og give eleverne en rød tråd igennem deres barndom. Samtidig ville det sikre fødekæden for folkeskolerne.

Punkt 15: Gørlev Skoles skolebestyrelse finder tanke om samlede udskolinger positiv. Det ville være med til at understøtte et attraktivt ungemiljø og muliggøre, at skolerne har mulighed for at udbyde flere og motiverende valgfag. Dog må det nævnes, at de unges transportmuligheder bør indtænkes.

Punkt 16: Gørlev Skole ser med stor bekymring på, hvis der i Kalundborg Kommune indføres en incitamentsmodel. Det kunne komme til at medføre, at elever med særlige behov ikke får det rette skoletilbud pga. en presset økonomi på den enkelte skole.

Punkt 59: Gørlev Skoles skolebestyrelse medgiver, at ledelse og administration skal følge skolerne størrelser og behov. Skolebestyrelsen ser dog med bekymring på, om en samdrift mellem skolerne kan forringe nærvær og drift. Alternativt må der i stedet undersøges muligheder for effektivisering og optimering af ledelserne på de enkelte skoler.